踏潮歌
作者：劉禹錫
朝代：唐

paragraphs: 屯門積日無回飆，滄波不歸成踏潮。
轟如鞭矻石且搖，亘空欲駕黿鼉橋。
驚湍蹙縮悍而驕，大陵高岸失岧嶤。
四邊無阻音響調，背負元氣掀重霄。
介鯨得性方逍遙，仰鼻噓吸揚朱翹。
海人狂顧迭相招，罽衣髽首聲嘵嘵。
征南將軍登麗譙，赤旗指麾不敢囂。
翌日風回沴氣消，歸濤納納景昭昭。
烏泥白沙復滿海，海色不動如青瑤。